Je Hombers et je Haymonins, escuiers, de Mellanz, faisons savoir à ces qui verront ces lettres que les doues parties que nous avons de partaige en la terre qui est apelée la terre et li prel de Mellanz, assise entre Monmaour et Deserviler, environ les Ambotors, et le siege de un molin que nos avons esdiz Ambotours, et ce que nous avons et poons avoir por raison doudit partaige et en autre maniere dois Monmaour tanque à Deserviler, en prel, en bois, en terre arable, en sieges de molins, en diesmes et en autres choses, avons vendu à noble baron Jehan, conte de Burgoingne et signour de Salins, pour trente et cinc livres d’estevenens, lesquex nous avons receu de luy en pecune nombrée, tornée en nostre profit, et desquex nous nos tenons plainierement pour paié; abrenunçant..; recognossant en nostre loialté que lesdites choses vendues ne tegniens de fié ne à cens d’ome né... Et se acuns se traoit avant que riens chalonjast esdites choses, por fié ou por cens, et garantir ne les puissons rasonablement, pour ce qui ataint en seroit, enloyons en la main doudit conte ce que nous avons à Mellanz. Et sumes devenuz homes lieges ledit conte, save la feauté le signour de Ceys, et avons pris doudit conte, en fié ligement, tel droit et tel raison que nous aviens et poiens avoir ou pou de Cremont et tel droit que nous aviens en la vile de Mellant et es appendises, c’est à savoir es costumes et es droitures de ladite vile; et li cuens nous a promis loiaument et à bone foy maintenir et garantir contre ses homes. En tesmoignaige de ce, à la priere et à la requeste doudit conte et de nous, li chapitres de Saint-Anathoile, de Saint-Michiel et de Saint-Morise de Salins ont mis lour seaux pendant en cex lettres. Ce fut fait ou mois de juin, l’an Nostre Signour qui corroit par mil CC cinquante et nuef.